Gunnar Hartvigsen

Gunnar Hartvigsen (født 1961 i Tromsø) er en norsk informatiker. Han er professor ved Institutt for informatikk, Universitetet i Tromsø – Norges arktiske universitet (UiT) og professor II / forsker 1 ved Helgelandssykehuset HF.  

 Utdannelse og karriere 
Hartvigsen gikk på Kongsbakken videregående skole fra 1977 til 1981, han ble cand.scient. i datafag ved Universitetet i Tromsø i 1987, og dr.scient. i informatikk i 1992. Han har også studert økonomisk fagkurs for studenter (1 år), statsvitenskap (1 år) og samfunnsøkonomi (1 år). Som student var han initiativtaker til Tromsøstudentenes Dataforening (TD), stiftet 25.04.1985, og æresmedlem i TD fra 25.05.1990.  

I fra 1981 til 1982 var han elev ved Befalsskolen for infanteriet i Nord-Norge (BSIN), Harstad.   

Hartvigsen ble amanuensis i 1989, førsteamanuensis i 2001 og professor fra 1994, 32 år gammel. Hartvigsen er leder for forskningsgruppen for helseinformatikk og -teknologi (HIT) ved Institutt for informatikk, UiT.  

Hartvigsen var i perioden fra 2000 til 2015 professor II ved Nasjonalt senter for samhandling og telemedisin (NST) ved Universitets­sykehuset Nord-Norge HF (UNN). I perioden fra 2016 til 2017 var han professor II ved Nasjonalt senter for e-helseforskning ved UNN. I perioden fra 2018 til 2022 var han ansatt som professor II ved Institutt for helse- og sykepleievitenskap, Fakultet for helse- og idrettsvitenskap, Universitetet i Agder(UiA), campus Grimstad, og tilknyttet Senter for e-helse, UiA. Hartvigsen har også vært ansatt som professor II ved Høgskolen i Hedmark (1995-1998) og Høgskolen i Bodø (1998–2005).  

Hartvigsen var i perioden fra 2005 til 2009 prodekan for forskning og utdanning ved Det matematisk-naturvitenskapelige fakultet, UiT. Han har tidligere bl.a. vært instituttleder, instituttnestleder og undervisningsleder ved Institutt for informatikk, UiT. Hartvigsen har omfattende administrativ erfaring fra UiT som leder for en rekke råd og utvalg. I fra 2004 til 2006 var han leder for Nasjonalt fagråd for informatikk. I årene fra 2010 til 2017 var han medlem av NENT - Den nasjonale forskningsetiske komité for naturvitenskap og teknologi (NENT). Hartvigsen var fra 2007 til 2015 senterleder for Tromsø Telemedicine Laboratory (TTL), ett av Norges 14 første sentre for forskningsdrevet innovasjon (SFI). I perioden fra 2024 til 2025 er han medlem i Kunnskapsdepartementets kompetansebehovsutvalg.  

Han var fra 1995 til 1999 styremedlem i NORUT IT AS, fra 2007 til 2013 styremedlem i Simula Research Laboratory, fra 2010 til 2014 styremedlem, og fra 2015 til 2020 styreleder, i Kometen – Nord-Norges forskningsfond. Hartvigsen har fra 2020 vært styremedlem i SINTEF Nord AS.  

Siden 1992 har han vært medlem av over 100 bedømmelseskomiteer for vitenskapelige stillinger i inn- og utland (Norge, Sverige, Danmark, Finland, Nederland, Tyskland, Canada og USA). Han har vært referee for flere internasjonale konferanser og tidsskrifter. Hartvigsen har videre vært medlem av flere doktorgradskomiteer i Norge, Sverige, Danmark og Nederland. Han har deltatt i flere internasjonale ekspertpaneler for vurdering av store søknader med budsjetter på opp mot 500 mill. NOK i Sverige (VINNOVA) og Finland (Academy of Finland og TEKES), bl.a. i 2016 som medlem av et internasjonalt generalistpanel for vurdering av nye kompetansesenter i Sverige (tilsvarende den norske SFI-ordningen i NFR). I 2020 var Hartvigsen medlem av internasjonalt evalueringspanel for Horizon 2020 (Innovative Medicines Initiative og for Health Sciences).   

Hartvigsen har veiledet over 100 mastergrads- og 18 doktorgradsstudenter. Han har videre veiledet 7 postdoktorer. Han har vært mentor for en rekk vitenskapelig ansatte ved UiT, UiA og Høgskolen i Østfold.  

 Forskning 
Hans forskningsinteresser inkluderer ulike aspekter av e-helse, telemedisin og medisinsk informatikk, spesielt elektronisk helseovervåkning, selvhjelpssystemer for personer med kroniske lidelser, medisinske sensorsystemer, menneske-maskin interaksjon (“HCI”) for mobile systemer, sosiale media og sosiale spill (“social computer and video games”) for personer med kroniske lidelser, elektroniske pasientjournaler, telemedisinske systemer for private hjem (digital hjemmeoppfølgning), m-helse applikasjoner for personer med kognitiv funksjonsnedsettelse / psykisk utviklingshemming, kontekst-sensitiv kommunikasjon og elektroniske dokumenter.  

Han har vært invitert som foredragsholder om telemedisin og e-helse i flere land, inkludert Norge, Sverige, Danmark, Grønland, Tyskland, Frankrike, England, Spania, Italia, Polen, Russland, Tsjekkia, USA og Australia. 

Hartvigsen har mottatt en rekke forskningsbevilgninger fra Norges forskningsråd (Tromsø Telemedicine Laboratory NOK 240 mill. (hvorav 80 mill. fra NFR) 2007-2014; Context-sensitive systems for mobile communication in hospitals NOK 4,4 mill. 2007-2010; Global Distributed Diary NOK 3,3 mill. 1996-2001; DiPato – Distributed Electronic Patient Record NOK 1,1 mill. 2000-2004), Helse Nord (Impact of Experience Sharing on Type 2 Diabetes Self-Management NOK 2,5 mill. 2011-2013; Self-help through a mobile ICT tool NOK 2 mill. 2005-2008), Tromsø forskningsstiftelse (Mobile phone-based health information for people with diabetes, NOK 1,2 mill., 2011-2014).

 Gjesteforsker 
Hartvigsen har hatt flere lengre forskningsopphold ved utenlandske universiteter: Department of Computer Science, University of Twente, Nederland (1994–95), Faculty of Medicine, Munich University  of Technology(høst 2006), Center for Health and Technology, University of California Davis / UC Davis (2011-2012), ITACA, Technical University of Valencia (2017-2018), Health Informatics Centre, Karolinska Institutet, Stockholm (2021–2022) og Department of Health Science and Technology, Aalborg Universitet, Danmark (juni 2022).

 Publikasjoner 
Hartvigsen har en omfattende vitenskapelig produksjon. Han har skrevet tre bøker: “Forskerhåndboken” (utgitt på Høyskoleforlaget), ”Etikk og informasjonsteknologi” (med Dag Johansen og Atle Måseide, utgitt på Fagbokforlaget) og “Lessons learned from 25 years with telemedicine in Northern Norway” (med Steinar Pedersen, boken er skrevet på engelsk og ble også oversatt til russisk i november 2016), og publisert vel 400 vitenska­pelige arbeider om sosiale media, social computer games, smarthusteknologi, elektroniske pasientjournaler, elektronisk helseovervåkning og telemedisinske systemer, distribuerte applikasjoner, adaptive brukergrensesnitt, filsystemer, undervisningsrelatert programvare, kunnskapsbaserte systemer, mobile agenter, dokument teori/modeller og etikk. Hartvigsen er registeret med over 1000 bidrag i publikasjonsdatabasen Cristin.

 Medlemsskap 
Hartvigsen har siden 1987 vært medlem av Den norske dataforening og fra 1998 vært medlem av ACM – Association for the Computing Machinery. Han er videre medlem av NorHIT – Norwegian Society for Health Informatics. Hartvigsen var i mange år medlem av IEEE Computer Society, AAAI og American Telemedicine Association – ATA.

 Vitenskapelige samfunn, fellowships og priser 
Hartvigsen har vært medlem av Academia Borealis, Nord-Norges Vitenskapsakademi, siden akademiet ble grunnlagt i 2001. Han ble i 2016 innvalgt som medlem i Norge Tekniske Vitenskapsakademi (NTVA). Hartvigsen ble i 2024 utnevnt til fellow i The Asia-Pacific Artificial Intelligence Association (AAIA) for sitt arbeid med telemedisin og medisinsk informatikk.

I 2014 ble han tildelt Forskerforbundets Hjernekraftpris for sitt bidrag innen selvhjelpssystemer for behandling av personer med diabetes. 

Hartvigsen er omtalt i “Biographical Lexicon of Medical Informatics” (2015) og listet i “Who's Who in Ethics” (Global Ethics Observatory, unesco.org).

 Referanser 

 Eksterne lenker  

Kategori:Professorer ved Universitetet i Tromsø
Kategori:Norske professorer i informatikk
Kategori:Personer fra Tromsø kommune